བདེ་བ་དང་སྡུག་བསྔལ་ཞེས་པ་ལ་ལུས་ཚོར་གྱི་བདེ་བ་དང་སྡུག་བསྔལ་གཅིག་ཡོད་པ་ཁ་ཚ་བོ་ཡོད་པས་ཧ་ཅང་གནད་ཆེན་པོ་རེད།ཡིན་ནའང་།གཙོ་བོ་སེམས་ཀྱི་བདེ་སྡུག་གལ་ཆེན་པོ་འདུགཚང་མས་མཁྱེན་གསལ་ལྟར་སེམས་མ་སྐྱིད་པ་ཡོད་ཚེ་ཕྱིའི་མཐུན་རྐྱེན་ཧ་ཅང་བཟང་པོ་ཡོད་ཀྱང་སྐྱིད་པོ་གང་ཡང་མེད།སེམས་ཀྱི་སྡུག་བསྔལ་ཕྱིའི་མཐུན་རྐྱེན་གྱིས་སེལ་ཐུབ་ཀྱི་མེད།སེམས་ཀྱི་ཞི་བདེའམ་སེམས་ལ་བདེ་སྐྱིད་ཡོད་ཚེ་ཕྱིའི་མཐུན་རྐྱེན་འཛོམས་པོ་མེད་ཀྱང་མི་སྐྱིད་པོ་དང་བག་ཕེབས་པོ་སྡོད་ཐུབ་པ་ཞིག་ཡོང་གི་འདུགངོས་ནས་རྒྱུན་དུ་བརྗོད་བཞིན་ཡོད།ངོས་རང་སྔོན་མ་པར་སི་ལོ་ན་ལ་ཐེངས་ཤིག་ཕྱིན་སྐབས་མོར་སི་ལོ་ན་ཟེར་བའི་ལྷ་ཁང་ལྟ་བུ་ཆེན་པོ་ཞིག་ཡོད་པ་རེད།ངོས་རང་དེར་སླེབས་སྐབས་ཁལ་ཐོ་ལི་ཁུ་ཡི་གྲྭ་བ་ཞིག་གིས་ངོས་ལ་ཐུག་འདོད་བྱེད་ཀྱི་འདུག་ཅེས་ཟེར་ནས་ཐུག་པ་རེད།ཁོང་གིས་ལོ་ལྔའི་རིང་སི་པིན་གྱི་མོང་སི་རོ་ཊི་ཁཱ་ཐོ་ལིཁ་དགོན་པའི་རྒྱབ་ལོགས་ཀྱི་རི་དེའི་སྟེང་ང་རང་ཚོས་བཤད་ན་བྱ་བྲལ་ལྟར་ཇ་དང་བག་ལེབ་མ་གཏོགས་ཟ་མ་གཞན་མེད་པར་བསྡད་འདུགངས་ཁོང་ལ་ངོས་ཀྱིས་གོ་ཐོས་ལ་ཁྱེད་རང་ལོ་ལྔའི་རིང་བྱ་བྲལ་བྱས་ནས་བཞུགས་པ་རེད་ཅེས་གོ་སོང་།རི་ལ་ག་རེ་གནང་ནས་བཞུགས་པ་ཡིན་ཞེས་བཀའ་འདྲི་ཞུས་པ་ཡིན།ཁོང་གིས་བྱམས་སྙིང་རྗེ་སྒོམ་ནས་བསྡད་པ་ཡིན་གསུངས་ཀྱི་འདུགཁོང་གིས་བྱམས་སྙིང་རྗེ་སྒོམ་ནས་བསྡད་པ་ཡིན་གསུངས་པ་དང་།གཞན་དང་མི་འདྲ་བའི་བདེ་བ་ཞིག་ཡོད་པའི་རྣམ་པ་ཁོང་གི་མིག་གི་ནང་དུ་ཧ་ཅང་གསལ་བོ་མཐོང་སོང་།ཁོང་ལྟ་བུར་ཆ་བཞག་ན་ཆེད་དུ་གཉེར་ནས་ལྟོ་གོས་གཏམ་གསུམ་བློས་བཏང་སྟེ་རི་ཁྲོད་དུ་ལོ་ལྔར་བསྡད་པ་རེད།དེ་ནི་དཔེར་མཚོན་གཅིག་རེད།